平江送連亨叟赴省
作者：陳藻
朝代：宋

paragraphs: 吾廬元在亮功坊，祖母東街家姓張。
舅翁官小先富强，有子破蕩開書堂。
我隨表伯學文章，忽然好怪不好常。
走師月魚舍莆陽，三山士子厭我狂。
避我談吐如簸糠，北郭先君吳諱驤。
姨弟余入京朝行，惟此二人見科場。
期我前列每參商，面嗔考官識未長。
我因隨老客他鄉，一錢亦欠真空囊。
君出鳳池遊上庠，長洲適值日同房。
我憶東街往事詳，得君情話勝瓊漿。
百盃飲我何以償，欲餞一醉難賒嘗。
雖然旅困顔無光，狂言欲發藉激昂。
自矜到此亦可傷，末篇聽我送行裝。
臨軒策試亮陰妨，首擢南宮丹桂芳。
奉常格法經先揚，亞魁誰賦非君當。
占牌前引歸騎忙，藍袍色映萱草蒼。
美人二八宮樣粧，閥閲貴盛金多藏。
愛君坦腹羲之床，紅紬扇鼓迎新郎。
我還盡糶簞食糧，賽君痛飲尋歌娼。
莫學淺夫唾肥羊，傲岸賀客峻門牆。